DECRETO 203/2008, do 4 de setembro, polo que se aproba o cambio de titularidade do treito da estrada PO-352 (A Guarda (Deput)-Camposancos (PO-355), desde o p.k. 0+000 ata o p.k. 1+680, a prol do Concello da Guarda.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 16/09/2008

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a lei dispón no artigo 54 que as estradas autonómicas ou os treitos determinados delas en que a circulación adquira características urbanas, se lles entregarán aos respectivos concellos. O expediente promoverase por proposta do concello ou da Administración titular e será resolto polo Consello da Xunta de Galicia, por proposta da consellería competente en materia de estradas, logo do informe de ambos os dous organismos.
Ao abeiro das mencionadas previsións legais, o Concello da Guarda solicitou a transferencia da titularidade do treito de 1.680 m de lonxitude da estrada PO-352 (A Guarda (Deput)-Camposancos (PO-355)). O mencionado tramo, que vai do p.k. 0+000 ata o p.k. 1+680, ambos os dous inclusive, da dita estrada, posúe beirarrúas en todo o seu percorrido, e ten edificacións e servizos urbanos.
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade. Desta proposta déuselle traslado ao Concello da Guarda que, con data 4 de xullo de 2008, manifesta a súa aceptación.
A Consellería de Política Territorial, Obras Públicas e Transportes estima axeitado o cambio de titularidade do treito mencionado, tendo en conta que adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes logo de deliberación do Consello da Xunta de Galicia, na súa reunión do día catro de setembro de dous mil oito,
DISPOÑO:
Artigo 1º
Apróbase o cambio de titularidade a favor do Concello da Guarda do treito de 1.680 m de lonxitude da estrada PO-352 (A Guarda (Deput)-Camposancos (PO-355)), desde o p.k. 0+000 ata o p.k. 1+680, ambos os dous incluídos, e que discorre integramente polo núcleo urbano da Guarda.
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, o treito mencionado, da estrada PO-352, incorporarase á relación de estradas de titularidade do Concello da Guarda.
Artigo 3º
A entrega da vía formalizarase, no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Correspóndenlle ao Concello da Guarda, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, catro de setembro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas e
Transportes